Simon Ekpa

Simon Njoku Ekpa (s. 21. maaliskuuta 1985 Ohaukwu, Nigeria) on nigerialais-suomalainen IPOB-separatisti sekä Kokoomuksen Lahden seudun joukkoliikennelautakunnan jäsen, jota epäillään rahankeräysrikoksesta. Ylen mukaan Ekpa ei ole asianajaja eikä myöskään lakimies eli luvan saanut oikeudenkäyntiavustaja, eikä hän itse voi edustaa asiakkaitaan oikeudessa, vaikka hän on esittänyt monille asiakkaille olevansa lakimies. Ekpa on kertonut valmistuneensa Aberystwythin yliopistosta ja kieltää esiintyneensä lakimiehenä mutta Ylen tiedustellessa asiaa yliopistosta, sieltä ei annettu tietoja tutkinnoista. Ekpan lakifirma Ekpa & Co Oy ajautui talousvaikeuksiin, ja ulosoton yhteydessä se todettiin varattomaksi.

Toiminta separatistina 
Ekpa asuu Lahdessa. Samalla hän on separatistiliikkeen toimija nigerialaisessa Biafran alkuperäiskansat -separatistiliikkeessä (IPOB), jonka Nigeria on julistanut terroristijärjestöksi. Ekpa levittää poliittista sanomaansa Lahdesta Nigeriaan esimerkiksi Twitterin ja YouTuben välityksellä, ja hän on kertonut määräävänsä IPOB-separatistiryhmää ja sen aseellista siipeä. Ekpan johtamien joukkojen väitetään uhkailevan ihmisiä, jotka eivät noudata joka maanantaista ulkonaliikkumiskieltoa. Nigerian tiedustelu- ja turvallisuuspalvelun mukaan maan eteläosassa tapahtuneet useat murhat sekä kidnappaukset ovat suoraan linkitettävissä Ekpaan. Verkossa on kiertänyt video, jossa IPOB:n asemies komentelee alueen ihmisiä toteamalla, että "pysykää kotonanne, teitä on varoitettu!" Etelä-Suomen Sanomien mukaan Ekpa ei peittele sitä, etteikö hän osallistuisi hallituksen väen eliminointiin, ja hän johtaa toimintaa sekä hankkii aseita. Ekpa on julkisuudessa väittänyt nousseensa IPOB -separatistiliikkeen johtajan Nnamdi Kanun sijaiseksi sen jälkeen, kun tämä pidätettiin, ja hänellä on siten mandaatti määrätä IPOB:in aseellista siipeä Eastern Security Networkia (ESN). Ekpa kannustaa Biafran asukkaita osoittamaan mieltään Nigerian johtoa vastaan pysymällä kodeissaan, kun Nigeriassa järjestetään presidentinvaalit.

Ekpan IPOB-separatistiliike 
Ylen mukaan joulukuun alussa vuonna 2022 Enugun kaupungissa ammuttiin torikauppias, joka ei ollut totellut Ekpan julistamaa ulkonaliikkumiskieltoa.  BBC:n mukaan vuoden 2023 helmikuussa Ekpan johtaman IPOB joukon on arvioitu surmanneen ainakin 15 ihmistä, joista osa oli siivilejä ja poliisiviranomaisia. BBC:n ja uutistoimisto The Guardianin mukaan toukokuussa vuonna 2022 IPOB-separatistiryhmä surmasi yhteensä 14 siviiliä useiden eri iskujen seurauksena Anambran osavaltiossa Nigeriassa. Uhrien joukossa oli siviilejä mm. raskaana ollut nainen sekä tämän alaikäiset lapset, joista vanhin oli vain seitsemän ja nuorin kaksi vuotta vanha. BBC:n mukaan vuoden 2022 toukokuussa IPOB joukkojen raportoitiin mestanneen Nigerian asevoimissa palvellut aviopari, josta myöhemmin nettiin levitettiin tekijöiden kuvaama, erittäin raaka video. IPOB on kieltänyt toimineensa avioparia koskevan mestauksen takana. Anambran osavaltiossa IPOB-separatistit surmasivat tiistaina 16. helmikuuta 202 kuusi alaikäistä lasta, joista nuorin oli vuoden ja vanhin kuusi vuotta vanha. IPOB on kieltänyt osuutensa tekoihin. Uutistoimisto Al jazeeran mukaan IPOB joukot surmasivat ainakin kahdeksan poliisia vuoden 2023 presidentinvaalien alla, kahdessa erillisessä iskussa helmikuussa. Iskut tehtiin Anambran osavaltiossa sijaitseviin poliisiasemiin. Kolme IPOB-separatistia sai hyökkäyksessä surmansa ja kaksi pidätettiin. Separatistien on raportoitu käyttävän väkivaltaa ja iskeneen muun muassa muihinkin paikallisiin poliisiasemiin. Nigerian Anambran osavaltiossa IPOB-separatistit kidnappasivat viisi vastasyntynyttä lasta 11. joulukuuta 2022 Stanley sairaalasta. Nigerian presidentti Muhammadu Buhari oli erittäin järkyttynyt kidnappauksista ja ohjeistanut maan puolustusvoimia ryhtymään toimiin alueella toimivien terroristien kitkemiseksi. IPOB/ESN on ilmoittanut, että se tekee kaikkensa Anambran osavaltion turvallisuustilanteen epävakauttamiseksi varsinkin, kun alueen kuvernööri on lisännyt viranomaisia Anambrassa IPOB:in aiheuttamien väkivaltaisuuksien lopettamiseksi.

Ekpa on todennut Ylelle, että hyväksyy väkivallan Nigeriassa hallituksen joukkoihin, koska kyse on itsepuolustuksesta. Ylen 16.2.2023 tekemässä haastattelussa Ekpa totesi, että hänen joukkonsa tarvitsevat lisää aseita. Aiemmin Ekpa on kommentoinut, että hänen aseelliset IPOB joukkonsa ovat näkyvässä sotatilassa ja he pyrkivät vallankaappaukseen Nigeriassa.

Suomen suurlähettilään puhuttelu 
Nigerian ulkoministeriö kutsui Suomen suurlähettilään puhutteluun, koska Ekpan sanottiin levittäneen disinformaatiota ja vihapuhetta. Nigerian ulkoministeri ilmaisi tyytymättömyytensä ja on todennut, että Ekpan toimet aloittivat tappamisen, silvonnan, tuhopoltot ja muita tuhotöitä. Suomen ulkoministeriön Länsi- ja Keski-Afrikan tiiminvetäjä Jussi Nummelin kertoo HS:lle, että Nigerian ulkoministeriö on ollut Suomen suurlähetystöön yhteydessä ja että suurlähettiläs Pylvänäinen tapasi Nigerian varaulkoministerin. Nummelinin mukaan Nigeria on tuonut esiin huolensa siitä, miten tietyt toimet voivat vaikuttaa maan turvallisuuteen, ja Suomi jakaa huolen vaaliturvallisuudesta sekä tuomitsee väkivallan ja siihen yllyttämisen ja myös sellaiset toimet, joilla pyritään estämään ihmisiä käyttämästä demokraattisia oikeuksiaan.

KRP:n pidätys 
Suomen keskusrikospoliisi pidätti Ekpan ja epäilee häntä rikoksesta. Muutamien tuntien kuulustelun jälkeen hänet päästettiin vapaaksi. Keskusrikospoliisin mukaan poliisi on selvittänyt tapausta syksystä 2022 lähtien. Esitutkinta asiassa käynnistyi helmikuun alussa, ja sen perusteella epäillään, että Simon Ekpa on kerännyt rahaa rahankeräyslain vastaisesti. Poliisi saanut useita yhteydenottoja Ekpan toiminnasta sosiaalisessa mediassa. Poliisi selvittää, onko Ekpaa mahdollisesti syytä epäillä muistakin rikoksista. Suojelupoliisista Simon Ekpan toimintaa ei haluttu kommentoida. Supo ei enää uusien tiedustelulakien myötä tee esitutkintaa, vaan tarvittaessa konsultoi rikostutkinnasta vastaavaa poliisia.

Kokoomuksen reaktio

Kokoomuksen reaktio 17.2.2023 
Lahden kokoomuksen puheenjohtaja Mikael Seppälän Helsingin Sanomille antamassaan haastattelussa totesi: 

"Ottamatta kantaa siihen, onko tällainen aktivismi negatiivista vai positiivista, niin olisi tärkeää, että tietäisimme ehdokkaittemme taustoista riittävästi. Mutta valitettavasti ihmisten taustoja ei aina pystytä tarkistamaan niin tarkkaan.”

Hämeen kokoomuksen toiminnanjohtajan Mika Airisen mukaan kokoomuksen kannalta oleellisinta asiassa on se, miten miten tapahtumat suhteutetaan Suomen ulkopolitiikkaan, ja siinä valossa asiaa sitten harkitaan. Airisen mukaan kokoomuksen keskustoimisto selvittää, miten Nigerian tapahtumat nähdään Suomen ulkopoliittisen linjan kannalta, ja jos selvitys antaa siihen aihetta, sitten kokoomuksessa mietitään, onko aihetta toimenpiteisiin.

Kokoomuksen reaktio 22.2.2023 
Airinen on 22. helmikuuta 2023 Etelä-Suomen Sanomille antamassaan haastattelussa vastannut Ekpaa koskeviin toimiin ja todennut, että ettei asiassa ole tullut esille mitään uutta. Airisen mukaan päävastuu on piirijärjestöllä ja kokoomus on etsinyt tietoa erilaisista lähteistä. 

" Olemme tutkailleet, mikä on Suomen ulkopoliittinen linja Nigerian suhteen. Emme koe olevamme millään lailla osallisia tässä asiassa. On kovin hankalaa, että tiedot tuntuvat olevan ristiriitaisia. Ymmärtääkseni Ekpaa vastaan ei ole mitään tutkintaa päällä. Haluan tehdä selväksi, ettei kokoomuksella ole mitään tekemistä asian kanssa."

Kokoomuksen reaktio 11.3.2023 
Etelä-Lahden Kokoomus ry:n puheenjohtaja Mikael Seppälän mukaan Ekpaa on yritetty tavoitella ja keskustella asioista hänen kanssaan. Seppälä on käynyt pari kertaa Ekpan oven takanakin turhaan koputtelemassa. Ekpan kaksi puhelinnumeroa eivät ole enää toiminnassa, eikä kokoomus ole saanut häneen yhteyttä yrityksistä huolimatta. 

Kokoomus ei ole ryhtynyt mihinkään toimenpiteisiin Ekpaa vastaan.

Suomen igbojen reaktio 
Suomen Igbo Unionin järjestön entisenä puheenjohtajanakin toimineen Simon Ekpan maamiehet irtisanoutuvat hänen toiminnastaan. Järjestön nykyinen puheenjohtaja Orji Anya Odim kertoi Ylelle 17.2.2023 antamassaan haastattelussaan, että Ekpan tulisi lopettaa vihan lietsominen ja provosointi, eikä hän edusta Suomen igboja. Odim huomauttaa, että monilla Suomessa elävillä igboilla on edelleen sukulaisia sekä perheenjäseniä Nigeriassa ja väkivaltaisuuksien kiihtyessä nämä ihmiset ovat vaarassa. Odimin mukaan, jos Suomi ei puutu Ekpan toimintaan, eikä häntä pysäytetä, ihmiset ovat Nigerian Biafrassa menossa kohti uutta Ruandaa. Puheenjohtaja Odim viittaa tällä Ruandan vuoden 1994 kansanmurhaan, jossa liki 800 000 ihmistä sai surmansa.

Nigerian igbojen reaktio 
Ohanaezen, eli Nigerian Igbo-järjestön pääsihteeri Mazi Okechukwu Isiguzoro totesi Ekpan 23.2.2023 pidätystä seuraavasti: 

"Jos Suomen viranomaiset todella ovat pidättäneet Simon Ekpan kansainvälisen terrorismin takia, niin heidän ehdottomasti tulisi luovuttaa Ekpa takaisin Nigeriaan, jossa hän sekä hänen tappajajoukkonsa (IPOB) ovat vastuussa useista murhista maan kaakkoisosassa. On selvää, että Ekpa on kansainvälisesti operoiva terroristi ja hänet pitäisi saada tuomioistuimen eteen kuultavaksi. Kehotan liittovaltion hallitusta oikeusministerin ja ulkoministeriön kautta varmistamaan, että Ekpa luovutetaan Suomesta lähtömaahansa, eli Nigerian viranomaisille, jotta hänet asetetaan vastuuseen igbojen kansanmurhasta sekä etnisestä puhdistuksesta ja omaisuuden tuhoamisesta. Tämä pidätys on ilouutinen maan Kaakkoisalueelleen kansalaisille ja Ekpan pidätyksen myötä odotamme, että väkivaltaa ja epävarmuutta luovalla tappajajoukolla (IPOB:lla) ei ole enää selkärankaa. Suomen viranomaisten pitäisi takavarikoida Ekpan käyttäjätilit terrorismin sponsoroimisen vuoksi. Suomen igbot ovat tehneet parhaansa varmistaakseen, että Ekpan aiheuttamat murhat ja väkivallat saadaan lopetettua. Ekpaa ei saa päästää oikeutta pakoon, eikä Suomen viranomaiset saa vapauttaa häntä. Nigerian liittohallitus ei saa valtakunnansyyttäjän kautta päästää Ekpaa pakoon Suomen oman lainsäädännöllisen vajeen, eli terrorismilakien puutteen vuoksi."

Rikos- ja prosessioikeuden professorin arvio 
Itä-Suomen yliopiston rikos- ja prosessioikeuden professori Matti Tolvanen arvioi, että Ekpan toiminta on poikkeuksellista ja kiihottaminen kansanryhmää vastaan voisi olla yksi rikosnimike, mutta Nigerian keskushallinto ei oikein käy kansanryhmästä. Tolvasen mukaan oleellinen kysymys on se, että täyttävätkö nämä järjestöt terrorismin tunnusmerkit, niin kuin ne on Suomen laissa määritelty. Mikäli katsotaan, että ne (IPOB) ovat terroristisia järjestöjä, niin silloin laki antaa paljon mahdollisuuksia puuttua toimintaan, ja vähäinenkin kosketus järjestöön on rangaistavaa. Sitä mitä nämä ryhmät tekevät, pitäisi Suomen viranomaisten selvittää sitten käytännössä Nigeriasta.

Lakifirma ulosottoon 
Ekpan oma lakifirma Ekpa & Co Oy uutisoitiin ajautuneen taloudellisiin vaikeuksiin ja yhtiön ulosottoon kohdistunut perintä jouduttiin keskeyttämään vuonna 2022 sen varattomuuden vuoksi. Ekpa & Co Oy:ltä peritään muun muassa verovelkoja, ja yhtiö poistettiin ennakkoperintärekisteristä samana vuonna. Ekpa on toiminut vuodesta 2015 yhtiön toimitusjohtajana sekä ainoana varsinaisena jäsenenä, ja sen päätoimiala on rekisteröity muihin lakiasiain palveluihin. Yhtiön omavaraisuus oli 16 % vuonna 2022. Yrityksen hallituksen varajäsenenä on toiminut Ekpan vanha ystävä helluntaiseurakunnasta. Hän on sanonut Ylelle, että ei halua olla enää yrityksen kanssa tekemisissä. Ekpa sanoo, että yrityksen toiminta jatkuu edelleen.

Kanteluita valvontalautakunnalle 
Ekpa on sivuillaan kertonut saaneensa LL.M Master of Laws - tutkinnon walesiläisestä Aberystwythin yliopistosta, mutta Ylen tiedustellessa asiaa yliopistosta, sieltä ei annettu tietoja tutkinnoista. Ekpa on kuvannut itseään asiantuntijaksi ja käyttänyt nimikettä oikeusneuvoja, jota ei löydy lakimiesliiton eikä asianajoliiton juristinimikelistalta. Ekpa ei edusta asiakkaitaan itse oikeudessa eikä ole asianajaja eikä myöskään lupalakimies.

Ylen mukaan Simon Ekpa tarjoamistaan lakipalveluista on tehty kanteluita valvontalautakuntaan, ja toisin kuin moni Ekpan asiakas on luullut, hän itse ei ole lakimies, eikä asianajaja. Ekpan lakitoimisto mainostaa olevansa erikoistunut maahanmuuttokysymyksiin. Ekpalla ei ole lupalakimiehen eikä asianajajan pätevyyttä, eikä hän voi toimia julkisilla varoilla turvapaikanhakijoiden oikeusavustajana tuomioistuimessa. Yle on jutellut usean turvapaikanhakijan kanssa, jotka ovat luulleet Ekpaa lakimieheksi, ja todellisuus Ekpan pätemättömyydestä on paljastunut heille vasta, kun he ovat nähneet heitä koskevat asiakirjat. 

Afganistasta kotoisin oleva Rahman kuuli "lakimies" Ekpasta ystävältään, sillä hänellä oli kiire löytää itselleen lakimies. Rahmanin perhe oli saanut hallinto-oikeudesta kielteisen päätöksen turvapaikkahakemukseensa ja he tarvitsivat asianajajaa. Ekpa  vakuutti Rahmanille, että Maahanmuuttoviraston päätös oli ollut virheellinen ja hän hoitaisi asiat kuntoon. Rahmanin mukaan Ekpa ei missään vaiheessa kertonut, ettei ole lakimies.

Ekpan muukaan syytökset epäselvästä toiminnasta ovat tuttuja, ja hän epäilee, että häntä on vain tarkoituksella mustamaalattu. Ekpa kertoi Ylelle: "Olen aina selittänyt, että toimin oikeusneuvojana. Jos asia ei mene hyvin, he suuttuvat ja sitten tulee tällaisia huhuja."

Ekpan asiakkaiden asiaa on hoitanut lahtelainen lakimies, oikeustieteen kandidaatti ja Ekpan entinen vaimo Marianne Säkäjärvi, joka useiden Ylen lähteiden mukaan ei ole itse lainkaan tavannut avustamaansa turvapaikanhakijaa. Helsinkiläinen asianajotoimisto kanteli vuonna 2017 epäselvästä roolijaosta alan valvontalautakuntaan. Valvontalautakunta ei havainnut Säkäjärven toimineen vastoin velvollisuuksiaan, vaikka hän ei ollut tavannut itse henkilökohtaisesti asiakastaan. Hallinto-oikeus oli eri mieltä, ja sen mukaan Säkäjärvi laiminlöi erittäin vakavalla tavalla oikeudenkäyntiavustajalle kuuluvia velvollisuuksiaan. Tällä perusteella hallinto-oikeus myös hylkäsi Säkäjärven palkkiovaatimuksen. Ekpa myöntää, että ilman Säkäjärveä hänen yrityksensä toiminta olisi vaikeaa. Jos asiakas joutuu oikeuteen, Ekpa tarvitsee tätä avustamaan oikean lakimiehen. Entinen ex-vaimo kannattelee myös silloinkin, kun asiakkaita ei ole.

Ekpan lakitutkinto 
Ylen 12.3.2023 julkaiseman haastattelun yhteydessä Ekpa esitti etäopiskeluina suoritetun todistuksen ihmisoikeuksista ja ihmisoikeusjuridiikasta Aberystwythin yliopistossa vuodelta 2015. Lakialaan Ekpa oli perehtynyt jo ennen sitä työharjoittelussa entisen puolisonsa lakimies Marianne Säkäjärven toimistossa. Aberystwythin yliopiston verkkosivujen mukaan kyseessä on maksullinen, etänä suoritettava kirjekurssi, joka ei johda ammatilliseen pätevyyteen tai oikeuteen käyttää lakimiehen taikka asianajan titteliä. Kurssi on suunnattu täydentäväksi tutkinnoksi jo valmiille lakimiehille tai alemman oikeustieteellisen tutkinnon suorittaneille opiskelijoille. Opiskelussa ei ole läsnäolopakkoa, ja sen voi suorittaa joko kahdessa tai viidessä vuodessa. Opiskelu tahdin saa opiskelija päättää itse omatoimisesti.  Ekpalla ei tiedettävästi ole alempaa taikka ylempää oikeustieteen tutkintoa missään maassa, ja hänen ainoa oikeudellinen tutkintonsa perustuu Aberystwyth yliopistossa etänä suoritettuun kurssiin. Ylen tiedustellessa asiaa yliopistostalta, sieltä ei annettu tietoja Ekpan tutkinnoista.

Elämänvaiheet ja yksityiselämä 
Ekpa syntyi Biafrassa Nygo Ohaukwun kylässä vuonna 1985. Hänen äitinsä kuoli, kun hän oli pieni, ja hän kasvoi sukulaisten huomassa. Parikymppisenä Ekpa juoksi sata metriä ajassa 10,3 sekuntia. Hän edusti Nigeriaa naapurimaassa Kamerunissa järjestetyissä urheilukilpailuissa. Hänet kutsuttiin harjoittelemaan Britanniaan. Manchesterissa suomalainen valmentaja kiinnitti huomiota Ekpan kykyihin, ja vuonna 2007 Ekpa matkusti Lahteen urheilemaan. Ekpa puhuu yorubaa, igboa ja ngobogaa. Hän opetteli myös suomen kielen. Hän sai Suomen kansalaisuuden ja suoritti asepalveluksen Lahden Hennalassa. Hän on ollut naimisissa suomalaisen naisen kanssa, ja hänellä on lapsi toisen naisen kanssa.

Poliittinen ura

Kuntavaalit 2012 
Simon Ekpa on ollut Kokoomuksen ehdokkaana ensimmäisen kerran vuoden 2012 kuntavaaleissa, jolloin hän sai 51 ääntä eikä tullut valituksi.

Kuntavaalit 2017 
Vuoden 2017 kuntavaaleissa Ekpa sai 193 ääntä mutta jäi varasijalle.

Kuntavaalit 2021 
Vuoden 2021 kuntavaaleissa Ekpa sai 159 ääntä ja jäi jälleen varasijalle.

Aluevaalit 2022 
Vuoden 2022 aluevaaleissa Ekpa ei tullut valituksi ja sai 47 ääntä. Ekpa on toiminut Lahden seudun joukkoliikennelautakunnan jäsenenä.

Lähteet

Aiheesta muualla 
 Simon Ekpa: Nigeria's Ipob faction leader arrested in Finland, BBC 23.2.2023
 Ipob: Nigerian 'media warriors' call for killings on social media over Biafra, BBC 12.5.2022
 Finland-based Nigerian-Finnish Citizen, Simon Ekpa Takes Over From Nnamdi Kanu At Radio Biafra, Sahara Reporters 9.7.2021

Suomalaiset poliitikot
Suomalaiset rikolliset
Nigerialaiset terroristit
Vuonna 1985 syntyneet
Elävät henkilöt